
1. Základné ustanovenia
1.1 Tieto obchodné podmienky predaja („OPP“) Predávajúceho sa v zmysle § 273 zákona č. 513/1991 Z.z. Obchodný zákonník (ObchZ), vzťahujú na záväzkový vzťah vzniknutý pri odplatnom dodaní veci od spoločnosti Zeppelin SK s.r.o.,  IČO 31 579 710, zapísaná v registri Okresného súdu Banská Bystrica, Sro1004/S, („Predávajúci“),  a to najmä na základe kúpnej zmluvy alebo zmluvy o dielo (ďalej len „Kúpna zmluva“). Od týchto OPP je možné sa odchýliť len na základe písomnej dohody medzi Predávajúcim a Kupujúcim. Ak sa tieto OPP vzťahujú na zmluvu o dielo, Kupujúcim sa rozumie objednávateľ, Predávajúcim sa rozumie zhotoviteľ, tovarom sa rozumie dielo a ostatné pojmy sa používajú primerane. 
1.2 Vo vzťahu k zmluvám zaväzujúcim k dlhodobým a opakovaným plneniam rovnakého druhu, je Predávajúci oprávnený upraviť OPP v primeranom rozsahu. Takáto zmena musí byť Kupujúcemu oznámená písomne alebo e-mailom s tým, že v prípade nesúhlasu so zmenou OPP môže Kupujúci vypovedať Kúpnu zmluvu za podmienok uvedených v článku 9.2 OPP. 
1.3 Všetky ponuky Predávajúceho až do podpisu Kúpnej zmluvy sú nezáväzné. Technické údaje, prevádzkové náklady, spotreba, hmotnosť, rozmery, displej atď. sú len približné, pokiaľ ich Predávajúci výslovne nepotvrdí.

2. Kúpna zmluva
2.1 Všetky podmienky vzájomného plnenia Predávajúceho a Kupujúceho sú uvedené v Kúpnej zmluve a týchto OPP, pokiaľ nie je v Kúpnej zmluve uvedené inak. 
2.2 Ak akceptácia ponuky obsahuje akékoľvek dodatky alebo odchýlky, predstavuje taká akceptácia nový návrh a zmluva bude uzavretá až po písomnom potvrdení nového návrhu Predávajúcim. 
2.3 Zmeny a doplnky Kúpnej zmluvy je možné vykonať vždy len písomne, formou dodatku so súhlasom oboch zmluvných strán. 
2.4 Predávajúci vyhlasuje, že ku dňu podpisu Kúpnej zmluvy je výlučným vlastníkom tovaru a že tovar nemá žiadne právne vady a nie je zaťažený záložným právom ani inými právami tretích osôb, ak nie je v Kúpnej zmluve uvedené inak. 

3. Čas a miesto plnenia
3.1 Splnenie záväzkov Predávajúceho vyplývajúcich z Kúpnej zmluvy nastáva dodaním tovaru na miesto uvedené v Kúpnej zmluve. Druh, množstvo a termín dodania tovaru sú uvedené v Kúpnej zmluve, pričom ak je termín dodania stanovený do určitého dátumu, Predávajúci je povinný stanoviť termín dodania minimálne 3 pracovné dni vopred. 
3.2 Pokiaľ sa Predávajúci a Kupujúci v Kúpnej zmluve dohodnú, že tovar bude dodaný prostredníctvom dopravcu prepravujúceho tovar Kupujúcemu, záväzky Predávajúceho z Kúpnej zmluvy sú splnené okamihom odovzdania tovaru prvému dopravcovi. Predávajúci oznámi Kupujúcemu odovzdanie tovaru dopravcovi e-mailom spolu s kópiou prepravného dokladu. Práva  povinnosti Predávajúceho v prípade dodania tovaru prostredníctvom tretej osoby sa riadia ustanoveniami Kúpnej zmluvy alebo týmito OPP. 
3.3 Termín dodania a prevzatie tovaru sa predlžuje o dobu, počas ktorej existujú prekážky plnenia spôsobené okolnosťami vylučujúcimi zodpovednosť  v zmysle § 374 ObchZ. Lehota na plnenie sa predlžuje aj o dobu omeškania druhej zmluvnej strany.  
3.4 Kupujúci nesmie bezdôvodne odmietnuť plnenie. 
3.5 Predávajúci nie je v omeškaním s dodaním tovaru, ak je Kupujúci v omeškaní. Predávajúci je oprávnený odstúpiť od Kúpnej zmluvy po určení dodatočnej lehoty na prevzatie plnenia.
3.6 Prechod nebezpečenstva na tovare sa riadi ustanoveniami § 455 - § 461 ObchZ.  
3.7 Ak z Kúpnej zmluvy nevyplýva niečo iné, prevzatie tovaru potvrdí Kupujúci na dodacom liste pri použití zmluvného prepravcu a na odovzdávacom protokole pri osobnom odbere tovaru. Kupujúci potvrdí prevzatie tovaru uvedením svojho mena a priezviska, pracovného zaradenia (funkcie), vlastnoručného podpisu a pečiatky firmy Kupujúceho na doklade paličkovým písmom. 

4. Povinnosti Kupujúceho 
4.1 Kupujúci je povinný zaplatiť Predávajúcemu kúpnu cenu spôsobom uvedeným v Kúpnej zmluve a poskytnúť súčinnosť Predávajúcemu pri plnení Kúpnej zmluvy. 
4.2 Kupujúci je povinný zachovávať mlčanlivosť o informáciách týkajúcich sa obchodných vzťahov, cenovej politiky, dokumentácie a informácií poskytnutých Predávajúcim pred akoukoľvek treťou stranou, a to aj v prípade ukončenia záväzkového vzťahu medzi zmluvnými stranami, po dobu dvoch rokov od ukončenia záväzkového vzťahu.

5. Kúpna cena
5.1 Kúpna cena je stanovená v Kúpnej zmluve. Kupujúci súhlasí so zasielaním daňových dokladov elektronicky na kontaktnú adresu uvedenú v Kúpnej zmluve. 
5.2 Kúpna cena bude uhradená na základe faktúry vystavenej Predávajúcim a doručenej Kupujúcemu po riadnom dodaní a prevzatí tovaru alebo jeho časti. Podkladom pre vystavenie faktúry je odovzdávací protokol. Lehota splatnosti je 14 dní odo dňa vystavenia daňového dokladu, ak nie je v Kúpnej zmluve dohodnuté inak. 
5.3 Predávajúci si vyhradzuje právo fakturovať Kupujúcemu akékoľvek dodatočné finančné nároky, ktoré vzniknú po podpise Kúpnej zmluvy v dôsledku zmien alebo zavedenia nových právnych predpisov (napr. úprava colných poplatkov, daní, dovozných prirážok a pod.). Takáto zmena bude Kupujúcemu oznámená písomne alebo e-mailom s tým, že v prípade nesúhlasu s vysporiadaním môže Kupujúci do 3 dní odo dňa oznámenia zmeny vypovedať Kúpnu zmluvu za podmienok uvedených v článku 9.2 OPP. V prípade zavedenia nových právnych predpisov, ktoré fakticky obmedzujú dovoz alebo cezhraničný pohyb tovaru (napr. pri množstevnom obmedzení vývozu alebo dovozu z tretích krajín), je Predávajúci oprávnený jednostranne zmeniť dodaciu lehotu. Takúto zmenu oznámi Kupujúcemu písomne alebo e-mailom s tým, že v prípade nesúhlasu so zmenou termínu môže Kupujúci vypovedať Kúpnu zmluvu do 3 dní odo dňa oznámenia zmeny za podmienok uvedených v článku 9.2 OPP.
5.4 Pokiaľ sa Predávajúci a Kupujúci dohodnú, že tovar bude dodaný na miesto určené Kupujúcim a Kupujúci nie je povinný zabezpečiť dopravcu na miesto ním určené, náklady na preclenie tovaru, poplatky a dane, dopravu do miesta odberu Kupujúceho a poistné bude Predávajúci účtovať podľa skutočne vynaložených nákladov. To neplatí, ak bolo výslovne dohodnuté, že všetky náklady znáša Predávajúci. 
5.5 V prípade, že bolo dohodnuté zaplatenie kúpnej ceny v splátkach, Kupujúci stráca výhodu splátok v prípade omeškania s jednou splátkou a celá kúpna cena sa stáva splatnou 14 dní po splatnosti splátky, s ktorou je Kupujúci v omeškaní. Predávajúci je oprávnený požadovať vydanie tovaru s vylúčením akéhokoľvek zádržného práva a prevziať ho od Kupujúceho. Všetky súvisiace náklady, vrátane nákladov na skladovanie, znáša Kupujúci. 
5.6 Omeškanie Kupujúceho s úhradou akejkoľvek splatnej pohľadávky Predávajúceho voči Kupujúcemu oprávňuje Predávajúceho k zastaveniu ďalšieho plnenia akejkoľvek zmluvnej povinnosti. Na obnovenie plnenia zmluvy sa vyžaduje úplná úhrada splatných pohľadávok alebo poskytnutie dodatočnej zábezpeky podľa požiadaviek Predávajúceho.  
5.7 Kupujúci nie je oprávnený započítať svoju splatnú pohľadávku proti splatnej pohľadávke Predávajúceho voči Kupujúcemu a nie je oprávnený postúpiť akékoľvek práva a povinnosti z Kúpnej zmluvy na tretiu osobu bez predchádzajúceho súhlasu Predávajúceho. Účinky započítania pohľadávok nastávajú k poslednému dňu splatnosti neskoršej pohľadávky. Započítanie je možné len medzi vzájomnými pohľadávkami v rovnakej mene. 
5.8 Platby kúpnej ceny sa uskutočňujú bezhotovostným prevodom v mene zmluvy v súlade s § 339 ods. 2 ObchZ. Dátum splatnosti je dodržaný, ak je príslušná suma pripísaná na účet príjemcu najneskôr v deň splatnosti. Miestom plnenia peňažných záväzkov Kupujúceho v zmysle § 337 ods. 1 ObchZ je banka, v ktorej má Predávajúci zriadený účet, ktorého číslo je uvedené na faktúre. Daňové doklady o vyúčtovaní vystavené hromadným spracovaním údajov nemusia obsahovať pečiatku alebo podpis vystaviteľa. 

6. Výhrada vlastníctva
6.1 Dodaný tovar zostáva až do úplného zaplatenia kúpnej ceny majetkom Predávajúceho (výhrada vlastníctva). 
6.2 Kupujúci nie je oprávnený tovar scudziť, zameniť alebo inak právne disponovať s tovarom až do úplného vyrovnania všetkých svojich záväzkov voči Predávajúcemu. To platí aj v prípade spojenia predmetu kúpy s iným predmetom Kupujúceho alebo tretej osoby. Kupujúci je povinný bezodkladne písomne oznámiť Predávajúcemu akýkoľvek zásah tretej osoby do vlastníckeho práva. 


6.3 Okamihom, v ktorom sa Kupujúci dostane do omeškania so zaplatením kúpnej ceny alebo jej časti sa Kupujúci zaväzuje neuplatňovať zádržné právo k veciam vo vlastníctve Predávajúceho a zádržného práva sa vzdáva. Zároveň, v prípade omeškania Kupujúceho so zaplatením kúpnej ceny sa Kupujúci zaväzuje, že umožní Predávajúcemu prístup do svojich priestorov, v ktorých sa nachádza tovar vo vlastníctve Predávajúceho a že na základe požiadavky Predávajúceho umožní odvoz tovaru, ktorý je vo vlastníctve Predávajúceho. Predávajúci má v prípade omeškania so zaplatením kúpnej ceny alebo iných platieb podľa Kúpnej zmluvy právo od Kúpnej zmluvy v zmysle čl. 9.1 OPP odstúpiť a Kupujúci je povinný mu uhradiť všetky náklady, ktoré Predávajúcemu vznikli v súvislosti s prevzatím tovaru, ako aj všetky škody, ktoré mu vznikli v súvislosti s porušením povinností Kupujúceho.

7. Záruka
7.1 Predávajúci môže poskytnúť Kupujúcemu záruku na dodaný tovar podľa záručných podmienok Predávajúceho, ak sú takto definované v Kúpnej zmluve. Záručná doba začína plynúť dňom prechodu nebezpečenstva škody na tovare na Kupujúceho. 
7.2 Kupujúci je povinný oznámiť Predávajúcemu zistenú vadu doporučeným listom, alebo elektronickou poštou na adresu uvedenú v Kúpnej zmluve. Ak bolo oznámenie urobené ústne, je Kupujúci povinný telefonické oznámenie písomne potvrdiť so stručným popisom poruchy do 24 hodín. 
7.3 Nároky zo záruky sú vylúčené, ak bol Kupujúci v deň zistenia vady v omeškaní so zaplatením splatnej kúpnej ceny za reklamovaný tovar o viac ako 15 kalendárnych dní. 
7.4 Záručný a pozáručný servis zabezpečuje Predávajúci vlastnými prostriedkami v rámci svojich prevádzok. Kontaktné údaje jednotlivých prevádzok a rozsah ich služieb sú uvedené na internetovej stránke Predávajúceho www.zeppelin.sk. 
7.5 Predávajúci a Kupujúci  sa dohodli na obmedzení rozsahu náhrady škody a to tak, že Kupujúcemu vzniknuté nepriame a následné škody (vrátane straty použiteľnosti alebo zisku) ako aj ušlý zisk sú z náhrady škody celkom vylúčené a Predávajúci nie je povinný takéto nároky hradiť. Táto dohoda o obmedzení náhrady škody sa týka všetkých práv na náhradu škody a/alebo nárokov na náhradu škody, ktoré môžu vzniknúť podľa Kúpnej zmluvy alebo na základe zákona v súvislosti s Kúpnou zmluvou. 

8. Sankcie
8.1 Kupujúci zodpovedá v zmysle § 373 ObchZ za všetky škody a náklady spôsobené tým, že Kupujúci neprevzal tovar alebo neuzavrel zmluvu, ak takýto záväzok existuje na základe uzavretej zmluvy o budúcej zmluve. Predávajúci je oprávnený požadovať podľa svojej voľby ako odškodnenie najmä náhradu vzniknutej škody alebo zmluvnú pokutu vo výške 30 % dohodnutej kúpnej ceny. Kupujúci je povinný zaplatiť zmluvnú pokutu do 14 kalendárnych dní odo dňa výzvy Predávajúceho na jej zaplatenie na bankový účet uvedený vo výzve.  
8.2 V prípade omeškania Kupujúceho s úhradou faktúr za tovar je Predávajúci oprávnený účtovať zmluvný úrok z omeškania vo výške 0,05% z nezaplatenej sumy kúpnej ceny za každý deň omeškania. Popri úroku z omeškania je Predávajúci oprávnený požadovať aj náhradu škody v plnom rozsahu. 
8.3 Predávajúci nezodpovedá za oneskorenie dodávky v dôsledku opatrení prijatých tretími stranami, štátu alebo nadnárodnými organizáciami v prípade epidémií a pandémií a hospodárskych a ekonomických dôsledkov takýchto opatrení, napr. Štrajkov, výluk, obmedzení výroby, platobnej neschopnosti, a pod. na strane Predávajúceho aj jeho dodávateľov. Predávajúci tiež ďalej nezodpovedá za omeškanie dodávok, ktoré by nastalo v dôsledku skutočností priamo alebo nepriamo spojených s vystúpením Veľkej Británie z EÚ. Predávajúci tiež nezodpovedá za akúkoľvek škodu, ktorá vznikne Kupujúcemu alebo tretej osobe v dôsledku oneskorenia dodávok tovaru spôsobeného výrobnými kapacitami dodávateľov Predávajúceho alebo inými problémami v dodávateľsko-odberateľských vzťahoch, čo Predávajúci a Kupujúci podpisom Kúpnej zmluvy berú na vedomie. 
Uzatvorením Kúpnej zmluvy Kupujúci vyhlasuje a zaväzuje sa, že tovar dodaný na základe zmluvy neporušuje žiadne medzinárodné sankcie na území Kupujúceho a Kupujúci tento tovar nedodá, neprevedie alebo inak neposkytne na územie štátu alebo osobe, na ktorú sa vzťahujú medzinárodné alebo vnútroštátne sankcie (najmä vývoz na územie Ruska alebo Bieloruska). Kupujúci tiež vyhlasuje, že tovar nebude použitý na priame vojenské účely, ak nie je dohodnuté inak. Kupujúci tiež vyhlasuje a zaručuje, že tovar a/alebo jeho časti dodávané na základe zmluvy nemajú byť a nebudú prepravované cez územie Ruska, Bieloruska a/alebo iných krajín, na ktoré je uvalené embargo, pokiaľ Zákazník nezíska od príslušných orgánov príslušnej krajiny vývozné licencie na tranzit tovaru cez územie Ruka, Bieloruska, resp. inej krajiny, na ktorú je uvalené embargo. Predávajúci si splnenie tejto podmienky vymieňuje ako takú podmienku predaja, ktorej porušenie predstavuje podstatné porušenie Kúpnej zmluvy. 

9. Ukončenie zmluvy
9.1 V prípade omeškania s platbou, ako aj v prípade podstatného porušenia Kúpnej zmluvy zo strany Kupujúceho, môže Predávajúci bez ďalšieho od zmluvy odstúpiť. Odstúpenie od zmluvy nadobúda účinnosť dňom doručenia prejavu vôle Predávajúceho Kupujúcemu. 
9.2 Zmluvy viažuce sa na dlhodobé a opakované plnenia rovnakého druhu môže Kupujúci vypovedať do 1 mesiaca od doručenia oznámenia o zmene OPP podľa článku 1.2 OPP s tým, že výpovedná lehota v takomto prípade je 3 kalendárne dni a začína plynúť dňom doručenia výpovede. 
9.3 Aj po výpovedi zmluvy alebo odstúpení zostávajú všetky práva a nároky zmluvných strán vzniknuté do dátumu výpovede zmluvy alebo odstúpenia od zmluvy nedotknuté.  

10. Ochrana osobných údajov a iných dát 
10.1 Zmluva medzi Kupujúcim a Predávajúcim predstavuje právny dôvod pre zhromažďovanie, uchovávanie a spracovanie osobných údajov Predávajúcim v súlade s článkom 6 ods. 1 písm. b) a c) všeobecného nariadenia o ochrane osobných údajov č. 2016/679 (GDPR). 
10.2 Osobné údaje o Kupujúcom sú spracovávané v rozsahu nevyhnutnom pre účel plnenia zmluvy uzatvorenej medzi Kupujúcim a Predávajúcim. Osobné údaje štatutárnych zástupcov vyskytujúce sa v zmluve, môžu byť použité na spracovanie v informačných systémoch zmluvných strán na účely súvisiace s danou  zmluvou, s čím štatutárni zástupcovia vyjadrujú svoj súhlas podpisom zmluvy.  Informácie o ochrane osobných údajov sú uvedené na webovej stránke Predávajúceho: www.zeppelin.sk. 
10.3 Predávajúci za účelom skvalitnenia svojich služieb vykonáva prieskum spokojnosti so službami a monitoruje prevádzku a pohyb zariadení prostredníctvom technológie diaľkového monitorovania strojov za zmluvne stanovených podmienok. Výsledky prieskumu a monitoringu sú využívané Predávajúcim a spoločne s obchodnou spoločnosťou, kontaktnou osobou a adresou ich zasiela spoločnosti Caterpillar Inc. (CAT) v USA). 

11. Záverečné ustanovenia
11.1 Všetky oznámenia, návrhy a žiadosti a iná komunikácia podľa Kúpnej zmluvy sú účinné okamihom ich doručenia príjemcovi na adresu uvedenú v Kúpnej zmluve. Písomnosti sa považujú za doručené, pokiaľ ich adresát prevzal alebo boli vrátené odosielateľovi ako nedoručiteľné a adresát svojim konaním alebo opomenutím doručenie písomností zmaril. Účinky doručenia nastanú aj v prípade, kedy adresát dourčenie písomnosti odmietol. Všetky oznámenia, žiadosti, požiadavky či iné oznámenia požadované Kúpnou zmluvou musia byť vykonané písomne a musia byť (i) doručené osobne, (ii) zaslané doporučeným listom alebo (iii) e-mailom adresovaným druhej zmluvnej strane na e-mailovú adresu uvedenú v Kúpnej zmluve. 
11.2 Všetky vzťahy neupravené týmito OPP sa riadia Kúpnou zmluvou uzatvorenou medzi Predávajúcim a Kupujúcim a ustanoveniami ObchZ v platnom znení. 
11.3 Na všetky zmluvné aj mimozmluvné vzťahy medzi Kupujúcim a Predávajúcim platí právo Slovenskej republiky s výnimkou uplatňovania Dohovoru OSN a o zmluvách a medzinárodnej kúpe tovaru (CISG).
11.4 Na záväzkový vzťah medzi Predávajúcim a Kupujúcim sa nevzťahujú ustanovenia o zmene okolností obsiahnuté v § 356 a § 357 Obchz. Obsah Kúpnej zmluvy sa považuje za dôverný a nesmie byť sprístupnený tretím osobám, pokiaľ všeobecne záväzný právny predpis neustanovuje, že má byť sprístupnený.
11.5 Všetky spory, ktoré by mohli vzniknúť na základe Kúpnej zmluvy alebo v súvislosti s ňou, bude riešiť vecne príslušný slovenský súd. Miestne príslušným je súd určený podľa sídla žalovaného, ak nie je ustanovené inak. 
11.6 Ak sa jedno alebo viacero ustanovení týchto OPP stane z akéhokoľvek dôvodu neplatným, nie je tým dotknutá platnosť ostatných ustanovení týchto OPP. Predávajúci je oprávnený tieto OPP kedykoľvek zmeniť, avšak nové znenie OPP sa nevzťahuje na existujúce zmluvné vzťahy. 
11.7 Predávajúci a Kupujúci podpisom Kúpnej zmluvy vyjadrujú svoj súhlas s OPP a zaväzujú sa nimi riadiť. Kúpna zmluva a tieto OPP sú záväzné pre právnych nástupcov zmluvných strán. 


Účinnosť OPP od 11.11.2024          

